CELEX: 22019D0751
Language: el
Date: 2017-07-07 00:00:00
Title: Απόφαση της Μεικτής Επιτροπής του ΕΟΧ αριθ. 144/2017, της 7ης Ιουλίου 2017, για την τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας για τον ΕΟΧ [2019/751]

16.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 128/44
               
            
         ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
         αριθ. 144/2017
         της 7ης Ιουλίου 2017
         για την τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας για τον ΕΟΧ [2019/751]
         Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
         Έχοντας υπόψη τη συμφωνία για τον Ευρωπαϊκό Οικονομικό Χώρο («η συμφωνία για τον ΕΟΧ»), και ιδίως το άρθρο 98,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση (ΕΕ) 2016/1250 της Επιτροπής, της 12ης Ιουλίου 2016, βάσει της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου σχετικά με την επάρκεια της προστασίας που παρέχεται από την ασπίδα προστασίας της ιδιωτικής ζωής ΕΕ-ΗΠΑ (1) πρέπει να ενσωματωθεί στη συμφωνία για τον ΕΟΧ.
                  
               
                     (2)
                  
                  
                     Επομένως, το παράρτημα XI της συμφωνίας για τον ΕΟΧ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Μετά το σημείο 5ειστ (εκτελεστική απόφαση 2013/65/ΕΕ της Επιτροπής) του παραρτήματος XI της συμφωνίας για τον ΕΟΧ παρεμβάλλεται το ακόλουθο σημείο:
            
                        «5ειζ.
                     
                     
                        32016 D 1250: Εκτελεστική απόφαση (ΕΕ) 2016/1250 της Επιτροπής, της 12ης Ιουλίου 2016, βάσει της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου σχετικά με την επάρκεια της προστασίας που παρέχεται από την ασπίδα προστασίας της ιδιωτικής ζωής ΕΕ-ΗΠΑ (ΕΕ L 207 της 1.8.2016, σ. 1).».
                     
                  
         
            Άρθρο 2
            Τα κείμενα της εκτελεστικής απόφασης (ΕΕ) 2016/1250 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
         
         
            Άρθρο 3
            Η παρούσα απόφαση αρχίζει να ισχύει στις 8 Ιουλίου 2017, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (*1).
         
         
            Άρθρο 4
            Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
         
         
            Βρυξέλλες, 7 Ιουλίου 2017.
            
               
                  Για τη Μεικτή Επιτροπή του ΕΟΧ
               
               
                  Η Πρόεδρος
               
               Sabine MONAUNI
            
         
         
            (1)  ΕΕ L 207 της 1.8.2016, σ. 1.
         
            (*1)  Δεν έχουν αναφερθεί συνταγματικές απαιτήσεις.
      
      
         
            Κοινή δήλωση των συμβαλλόμενων μερών της απόφασης αριθ. 144/2017 για την ενσωμάτωση της εκτελεστικής απόφασης (ΕΕ) 2016/1250 της Επιτροπής, βάσει της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου σχετικά με την επάρκεια της προστασίας που παρέχεται από την ασπίδα προστασίας της ιδιωτικής ζωής ΕΕ-ΗΠΑ, στη συμφωνία για τον ΕΟΧ
            Η εκτελεστική απόφαση (ΕΕ) 2016/1250 ορίζει ότι, όσον αφορά την επεξεργασία δεδομένων ανθρώπινου δυναμικού που συλλέγονται στο πλαίσιο εργασιακής σχέσης ή όταν ένας οργανισμός έχει οικειοθελώς υποβληθεί στην εποπτεία των αρχών προστασίας δεδομένων (ΑΠΔ), οι οργανισμοί που έχουν πιστοποιηθεί στο πλαίσιο της ασπίδας προστασίας της ιδιωτικής ζωής ΕΕ-ΗΠΑ θα συμμορφώνονται με τις συμβουλές των ευρωπαϊκών ΑΠΔ. Οι συμβουλές αυτές θα παρέχονται μέσω ενός ανεπίσημου φορέα των ΑΠΔ που θα συσταθεί σε επίπεδο Ένωσης από τις ΑΠΔ βάσει της αρμοδιότητάς τους να οργανώνουν τις εργασίες τους και να συνεργάζονται μεταξύ τους.
            Όσον αφορά τις υποθέσεις που εμπίπτουν στην αρμοδιότητα του Διαμεσολαβητή της ασπίδας προστασίας της ιδιωτικής ζωής των Ηνωμένων Πολιτειών, οι καταγγελίες ιδιωτών και άλλες κοινοποιήσεις θα διαβιβάζονται μέσω κεντρικού φορέα χειρισμού καταγγελιών από ιδιώτες της ΕΕ, ο οποίος θα απαρτίζεται από τις ενωσιακές ΑΠΔ.
            Τα συμβαλλόμενα μέρη συμφωνούν ότι η συμμετοχή των ΑΠΔ στους φορείς αυτούς είναι απαραίτητη για τον σεβασμό της αρμοδιότητας των αρχών αυτών να εξετάζουν προσφυγές που υποβάλλονται από οποιοδήποτε πρόσωπο σχετικά με την προστασία των δικαιωμάτων και των ελευθεριών του στον τομέα της επεξεργασίας δεδομένων προσωπικού χαρακτήρα και για την άσκηση των εξουσιών διεξαγωγής έρευνας και παρέμβασης που τους χορηγούνται δυνάμει της οδηγίας 95/46/ΕΚ.
            Η οδηγία 95/46/ΕΚ έχει ενσωματωθεί στη συμφωνία για τον ΕΟΧ και, ως εκ τούτου, τα κράτη της ΕΖΕΣ υποχρεούνται να εξασφαλίζουν την πλήρη άσκηση των εποπτικών εξουσιών των ΑΠΔ τους, μεταξύ άλλων όσον αφορά τις διαβιβάσεις δεδομένων προσωπικού χαρακτήρα σε τρίτες χώρες. Τα συμβαλλόμενα μέρη συμφωνούν ότι οι ΑΠΔ των κρατών της ΕΖΕΣ θα πρέπει να μπορούν να συμμετέχουν στον ανεπίσημο φορέα των ΑΠΔ και στον φορέα χειρισμού καταγγελιών από ιδιώτες της ΕΕ όπως αναφέρεται στην ασπίδα προστασίας της ιδιωτικής ζωής ΕΕ-ΗΠΑ, προκειμένου να διασφαλισθεί η σύγκλιση των εποπτικών πρακτικών και η ομοιόμορφη προστασία των ατομικών δικαιωμάτων και ελευθεριών σε όλες τις χώρες του ΕΟΧ.
            Σύμφωνα με τις διατάξεις της εκτελεστικής απόφασης (ΕΕ) 2016/1250, τα πρόσωπα από την ΕΕ στα οποία αναφέρονται τα δεδομένα θα έχουν πρόσβαση στην επιτροπή της ασπίδας προστασίας ως έσχατη λύση σε επίπεδο μηχανισμών προσφυγής για τις εναπομένουσες καταγγελίες που δεν έχουν διευθετηθεί μέσω διαβουλεύσεων με τον εμπλεκόμενο οργανισμό ή με τη διαμεσολάβηση της ΑΠΔ της χώρας τους ή του Υπουργείου Εμπορίου των Ηνωμένων Πολιτειών. Η επιτροπή της ασπίδας προστασίας θα απαρτίζεται από διαιτητές που επιλέγονται από τα μέρη από κατάλογο που έχει καταρτιστεί από την Ευρωπαϊκή Επιτροπή και το Υπουργείο Εμπορίου των ΗΠΑ.
            Τα συμβαλλόμενα μέρη συμφωνούν ότι η Επιτροπή θα διεξαγάγει διαβουλεύσεις με τα κράτη της ΕΖΕΣ σχετικά με τη σύνθεση του καταλόγου διαιτητών και θα λάβει υπόψη τη γνώμη των κρατών της ΕΖΕΣ πριν από τον διορισμό των εν λόγω διαιτητών.